Verslag oor grond 'voorspel probleme vir landbou' | Maroela Media
Agri SA sê hy is baie bekommerd oor verskeie aspekte van die presidensiële adviespaneel oor grondhervorming en landbou se verslag, wat insluit omstrede voorstelle soos die wysiging van die Grondwet en grondplafonne.
Omri van Zyl, Agri SA se uitvoerende direkteur, sê Agri SA ondersteun geen beleid of wetgewing wat inbreuk maak op eiendomsregte of enige ander fundamentele reg wat deur die Grondwet beskerm word nie.
"Indien die voorstelle in die verslag ingestel word soos dit uitgestippel is, sal dit voedselsekerheid vir elke Suid-Afrikaner in die weegskaal laat hang.
"Belegger- en sakevertroue is reeds laag en die laaste ding wat ons nou nodig het, is nóg druk op die ekonomie en die landbousektor."
Dan Kriek, Agri SA se president, was 'n lid van die adviespaneel. "Dit het egter mettertyd duidelik geword dat daar fundamentele verskille tussen paneellede is in opvattings en benadering ten opsigte van grondhervorming." Kriek en sy medepaneellid, Nick Serfontein, het daarom 'n alternatiewe verslag saamgestel wat veral op privaatsektor-oplossings fokus.
"Die alternatiewe verslag bied sinvolle oplossings vir grondhervorming, wat nie in besonderhede uitgespel word in die paneelverslag nie," het Annelize Crosby, Agri SA se beleidshoof oor grond, gesê. "Ons is van mening dat grondhervorming in plaasgebiede vooruit sal kan beweeg met die daarstel van 'n landbou-ontwikkelingsagentskap waar die privaat sektor in die bestuur en finansiering van volhoubare grondhervorming die voortou kan neem."
Tydrowende konsultasieprosesse wat na verwagting op die bekendstelling van die paneelverslag sal volg, kan die inwerkingstelling van grondhervorming kniehalter.
"Ons moet nou eerder saamwerk en betekenisvolle projekte in werking stel tot voordeel van die sektor," sê Crosby. "Indien die konsultasieprosesse wel begin, sal Agri SA daaraan deelneem en seker maak dat die ekonomiese werklikheid, wat nie in die paneelverslag genoegsaam in ag geneem word nie, ook aangeraak word."
Agri SA is ook bekommerd oor die mosie in die parlement wat Donderdag bekendgemaak is. Dié mosie dui op 'n duidelike voorneme deur die regerende party om voort te gaan met die onnodige en potensiële skadelike wysiging van die eiendomsklousule.
"Dit word duidelik net om politieke redes gedoen, aangesien dit nie geregverdig is nie en geen oplossing vir grondhervorming bied nie," het Crosby gesê.
"Agri SA bly verbind tot ons lede en die volhoubaarheid van die landbousektor. Agri SA wil benadruk dat ons teen enige wysiging van die Grondwet gekant is en geen steen onaangeroer sal laat om die regte van boere te beskerm nie."
Agri is so ver agter die tyd as hulle se ons het probleme is ons in ons ….
Jammer om te sê hoe gouer ons val hoe gouer kan ons weer opstaan
Ek stem saam met jou "Gatvol". Ek kyk al klaar uit vir geleenthede hoe ek uit hierdie gemors sal kan geld maak. This is Africa … ons moet aanpas en nuut dink en die foute wat gemaak is/nog gemaak gaan word uitbuit en innoverend dink. Anders gaan ons ons $#@% solidly sien.
AgriSA en ook by name die Serfontein-vent uit die Vrystaat het die graf help grawe vir Suid Afrikaanse kommersiele boere omdat hulle , toe hulle die regering die rug moes keer, gedink het hulle kan saam met die klomp skurke van die regering in die spreekwoordelike bed klim. Hulle was gewaarsku gewees, net om later te ervaar hoe hulle in die bek geskop word. Was die voorbeelde wat ou Piet Retief en ou FW en sy trawante gestel het dan nie voldoende om tot die besef te kom dat Afrikaners en in besonder boere nie hierdie mense kan vertrou nie?… Lees meer »